CELEX: 32020R0351
Language: et
Date: 2020-02-28 00:00:00
Title: Komisjoni määrus (EL) 2020/351, 28. veebruar 2020, millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses sidrunhappe (E 330) kasutamisega kakao- ja šokolaaditoodetes (EMPs kohaldatav tekst)

4.3.2020   
               
               
                  ET
               
               
                  Euroopa Liidu Teataja
               
               
                  L 65/1
               
            
         KOMISJONI MÄÄRUS (EL) 2020/351,
         28. veebruar 2020,
         millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses sidrunhappe (E 330) kasutamisega kakao- ja šokolaaditoodetes
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
         ning arvestades järgmist:
         
                     (1)
                  
                  
                     Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
                  
               
                     (2)
                  
                  
                     Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
                  
               
                     (3)
                  
                  
                     Määruse (EÜ) nr 1333/2008 II lisa kohaselt on sidrunhapet (E 330) lubatud toidu lisaainena kasutada toidugrupis 05.1 (kakao- ja šokolaaditooted direktiivi 2000/36/EÜ tähenduses) piirnormi 5 000 mg/kg ulatuses.
                  
               
                     (4)
                  
                  
                     6. märtsil 2018 esitati taotlus toidugrupis 05.1 (kakao- ja šokolaaditooted direktiivi 2000/36/EÜ tähenduses) sisalduva sidrunhappe (E 330) kasutustingimuste muutmiseks, suurendades selle piirnormi väärtuseni 10 000 mg/kg piimašokolaadi puhul. Seejärel tehti taotlus vastavalt määruse (EÜ) nr 1331/2008 artiklile 4 liikmesriikidele kättesaadavaks.
                  
               
                     (5)
                  
                  
                     Rohkelt polüfenoole sisaldavas kakaomassis stabilisaatorina kasutatav sidrunhape (E 330) alandab pH-d ja reageerib osaga polüfenoolidest, intensiivistades kakaomassi värvust iseloomuliku roosa varjundi saavutamiseni ja lisades haput puuvilja-marjamaitset. Nii roosa varjund kui ka hapu puuvilja-marjamaitse tulevad esile ka lõpptootes, st šokolaadis. Taotluses on näidatud, et praegu lubatud piirnorm 5000 mg/kg ei ole piisav soovitud roosa varjundi ja hapu puuviljamaitse saavutamiseks, kuid see oleks saavutatav, kui piirnorm oleks 10 000 mg/kg. Sidrunhappe (E 330) ja polüfenoolide vaheliseks reaktsiooniks on vaja, et sidrunhappe (E 330) ja kakaomassi omavaheline suhe ei muutuks, seega tähendab suurema koguse sidrunhappe (E 330) kasutamine, et kakaokuivaine üldkogus lõpptootes suureneb. Kõnealune lõpptoode vastab seega Euroopa Parlamendi ja nõukogu direktiivi 2000/36/EÜ (3) I lisas esitatud piimašokolaadi määratlusele.
                  
               
                     (6)
                  
                  
                     Vastavalt määruse (EÜ) nr 1331/2008 artikli 3 lõikele 2 peab selleks, et ajakohastada määruse (EÜ) nr 1333/2008 II lisas sätestatud Euroopa Liidu loetelu toidus kasutada lubatud lisaainete kohta, küsima arvamust Euroopa Toiduohutusametilt, välja arvatud juhul, kui selline ajakohastamine tõenäoliselt ei mõjuta inimeste tervist.
                  
               
                     (7)
                  
                  
                     Sidrunhappe (E 330) ohutust hindas 1990. aastal toidu teaduskomitee, kes kehtestas selle aktsepteeritavaks päevadoosiks „kindlaks määramata“ (4). Terminit „kindlaks määramata“ kasutatakse juhul, kui olemasolevate toksikoloogiliste, biokeemiliste ja kliiniliste andmete alusel ei kujuta aine summaarne päevadoos endast ohtu tervisele, võttes arvesse aine loomulikku esinemist ja kasutusviise toiduainetes sellistes kogustes, mis on vajalikud soovitud tehnoloogilise mõju saavutamiseks.
                  
               
                     (8)
                  
                  
                     Sidrunhape (E 330) on toidu lisaaine, mida määruse (EÜ) nr 1333/2008 II lisa kohaselt on lubatud kasutada mitmesugustes toiduainetes. Eeldatavasti ei avalda selle piirnormi suurendamine piimašokolaadi puhul väärtuseni 10 000 mg/kg olulist mõju üldkokkupuutele.
                  
               
                     (9)
                  
                  
                     Kuna loaga kasutada sidrunhapet (E 330) piimašokolaadis koguses kuni 10 000 mg/kg kaasneb vajadus ajakohastada liidu loetelu ja nimetatud ajakohastamine ei avalda tõenäoliselt mõju inimeste tervisele, puudub vajadus küsida toiduohutusameti arvamust.
                  
               
                     (10)
                  
                  
                     Seepärast on asjakohane lubada sidrunhappe (E 330) kasutamist piimašokolaadis koguses kuni 10 000 mg/kg.
                  
               
                     (11)
                  
                  
                     Seetõttu tuleks määruse (EÜ) nr 1333/2008 II lisa vastavalt muuta.
                  
               
                     (12)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1333/2008 II lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. veebruar 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 354, 31.12.2008, lk 16.
         
            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühine menetlus (ELT L 354, 31.12.2008, lk 1).
         
            (3)  Euroopa Parlamendi ja nõukogu 23. juuni 2000. aasta direktiiv 2000/36/EÜ toiduks ettenähtud kakao- ja šokolaaditoodete kohta (EÜT L 197, 3.8.2000, lk 19).
         
            (4)  Reports of the Scientific Committee for Food, 25. seeria, 1991, lk 13 (https://ec.europa.eu/food/sites/food/files/safety/docs/sci-com_scf_reports_25.pdf)
      
      
         
            LISA
            Määruse (EÜ) nr 1333/2008 II lisa E osa toidugruppi 05.1 (kakao- ja šokolaaditooted direktiivi 2000/36/EÜ tähenduses) lisatakse E 330 käsitleva kande järele järgmine kanne:
            
               
                            
                        
                        
                           „E 330
                        
                        
                           Sidrunhape
                        
                        
                           10 000 
                        
                        
                            
                        
                        
                           ainult piimašokolaadis“